Gerda Ploug Sarp
Gerda Ploug Sarp, 1881-1968, dansk maler og tegner, uddannet på Tegne- og Kunstindustriskolen for Kvinder 1896-1903 og på Kunstakademiet 1903-07.
Gerda Ploug Sarp blev kendt som bladtegner, fra 1915 ved Berlingske Tidende, med bl.a. reportagetegninger fra societybegivenheder og illustrationer til noveller i bladets søndagstillæg samt til flere ugeblade. Hun udførte talrige bogomslag og -illustrationer, bl.a. til F. Paludan-Müllers Adam Homo (1928), og udgav bogen Kvinder i Bur (1945) om sin internering i Frøslevlejren.